शिरुरमध्ये ढगफुटी सदृश पाऊस, नागरिकांच्या घरात पाणी

पुणे : पुणे जिल्ह्यात अनेक ठिकाणी मुसळधार पावसाने हजेरी लावली होती. त्यात शिरूर तालुक्यातील सणसवाडी परिसरात मंगळवारी काल रात्री ढगफुटी सदृश्य पावसाने तुफान झोडपले आहे. अचानक आलेल्या पावसाने नागरिकांच्या घरात पाणी शिरले. त्यामुळे नागरिकांची एकच तारांबळ उडाल्याचे पाहायला मिळाले. पावसाळा सुरु असण्याचा शेवटचा महिना आहे. त्यामुळे अनेक ठिकाणी जोरदार पाऊस पडत आहे. जिल्ह्यातील अनेक नदी नाले ओसंडून वाहू लागले आहेत. त्यातच शिरूर तालुक्यात पावसाचा जोर मोठा होता. ओढे नाले भरून वाहू लागले तसेच अनेक नागरिकांच्या घरातही पाणी शिरल्याने पाहायला मिळाले.

या पावसाचा जोर एवढा होता की, रस्त्यावर पाणीच पाणी झाले होते. काही ठिकाणी कामगार वाहून गेल्याची घटना देखील समोर आल्या आहेत. मात्र, नागरिकांच्या मदतीने त्या दोन कामगारांना वाचवण्यात यश आले आहे. ढग फुटी सदृश्य पाऊस झाल्याने इमारतीच्या पार्किंगमध्ये मोठ्या प्रमाणात पाणी शिरल्याने अनेक वाहने पाण्याखाली गेली आहेत. अनेक नागरिकांची वाहने देखील वाहून गेल्याचे समोर आले आहे.सद्या जिल्ह्यात अनेक ठिकाणी जोरदार पावसाच्या सरी कोसळत आहेत. त्यामुळे शेतीची हाताशी आलेली पिके देखील वाहून गेली आहेत. त्यामुळे शेतकऱ्याला देखील मोठ्या आर्थिक नुकसानीला सामोरे जावे लागणार आहे. वाहून जाणाऱ्या सायकलस्वाराला वाचवण्यात यश आले आहे. रात्री अचानक झालेल्या पावसाने सर्वांची चांगलीच तारांबळ उडाली होती. गेल्या दोन दिवसांपासून शिरूर तालुक्यात मुसळधार पाऊस पडत आहे. त्यामुळे शेती धोक्यात आली आहे.